У той час пачала ўмацоўвацца матэрыяльная база школы. Вучні атрымалі частку падручнікаў, сшыткі, алоўкі. У бібліятэцы з’явіліся праграмныя і мастацкія кніжкі. Дзяцей пачалі правяраць у школе медыкі, узніклі камсамольская і піянерская арганізацыі. Яны былі малалікія, бо дзеці баяліся ў іх уступаць. У класе дзяўчаты сядзелі ў спадніцах з лентамі на падоле, лёгкіх блузках і хустках. І хлопцы, і дзяўчаты былі босыя, бо на абутак не было грошай.